Indversk brúður lét handtaka brúðgumann
Tuttugu og eins árs indversk stúlka nýtur nú mikillar athygli í heimalandi sínu fyrir að hafa hringt í lögreglu eftir að tilvonandi brúðgumi hennar krafði föður hennar um heimanmund, en greiðsla heimanmundar er nú ólögleg á Indlandi. Þetta kemur fram á fréttavef BBC.
Nisha Sharma, sem er 21 árs, hringdi í lögreglu nokkrum mínútum áður en hún átti að ganga í hjónaband, þar sem bróðir hennar hafði sagt henni að brúðguminn og fjölskylda hans hefðu krafið föður þeirra um andvirði tæplega tveggja milljóna íslenskra króna í heimanmund.
Brúðkaupinu var síðan aflýst, enda var brúðguminn handtekinn er lögregla kom á staðinn. Þá leitar lögregla nú ættingja mannsins sem lögðu á flótta eftir að kallað var í lögreglu.
"Það hefur kostað mig röddina að þurfa sífellt að vera að endurtaka söguna, en ég nýt hverrar sekúndu, enda tel ég þetta vera eitthvað sem ungar stúlkur og konur almennt þurfi að fá að heyra um," segir hún.
Þá segist hún hafa fengið þónokkur bónorð frá mönnum, sem dáist að hugrekki hennar, auk þess sem henni hafi verið boðið að taka sæti á lista ónefnds stjórnmálaflokks. Hún kveðst þó hvorki hafa áhuga á nýjum vonbiðlum né þátttöku í stjórnmálum alveg á næstunni. .
Tuttugu og eins árs indversk stúlka nýtur nú mikillar athygli í heimalandi sínu fyrir að hafa hringt í lögreglu eftir að tilvonandi brúðgumi hennar krafði föður hennar um heimanmund.
Greiðsla heimanmundar er nú ólögleg á Indlandi.
Var brúðguminn handtekinn er lögregla kom á staðinn.
Þá segist hún hafa fengið þónokkur bónorð frá mönnum auk þess sem henni hafi verið boðið að taka sæti á lista ónefnds stjórnmálaflokks.